TVD, 6.1.2005


Naslov: OVADEN NEKDANJI DIREKTOR JUTRANJKE
Napoved za  voditelja: 
Kriminalisti Policijske uprave Krško so včeraj na Okrožno državno tožilstvo podali kazensko ovadbo zoper odgovorno osebo pravne osebe iz Sevnice, zaradi utemeljenega suma storitve kaznivega dejanja neupravičene uporabe po 246. členu KZ RS. Tako so zapisali v izjavi za javnost, saj po zakonu ne morejo več navajati osebnih in drugih podatkov. 

Dosedanji direktor Jutranjke Miha Rabič je osumljen, da je pomoč države namenjeno podjetjem v težavah, ki jo je delniška družba prejela v letu 2003 v višini 185,5 mio tolarjev, od tega 35 mio kot nepovratna sredstva, takoj prenakazal na račune drugih pravnih oseb, od tam pa tudi fizičnim osebam. Od vse državne pomoči je bilo kar dobrih 169 mio tolarjev porabljenih  za povsem druge namene, kot je reševanje tega tekstilnega podjetja in to preko podjetij povezanih z nekdanjim direktorjem Jutranjke in še z nekaterimi drugimi osebami. Rabiču baje očitajo tudi, da je bilo na račun teh podjetij nakazana tudi kupnina za odkup dveh nepremičnin v lasti Jutranjke in da je uničil naravno dediščino, ko je dal posekati drevesa v parku pred poslovno zgradbo. Kriminalistična preiskava se je začela septembra lani zaradi domnevnih nepravilnosti pri poslovanju podjetja. Takrat so kriminalisti opravili tudi vrsto hišnih preiskav in zasegli skoraj vso dokumentacijo družbe. Pregledali pa so tudi poslovanje novoustanovljenega podjetja Jutranjka naložbe, ki ga je prav tako vodil ovadeni Miha Rabič.

